দিরিলিশ: আরতুগ্রুল
দিরিলিস: আরতুগ্রুল (তুর্কি: Diriliş: Ertuğrul অর্থ: পুনরুত্থান: আরতুগ্রুল) হল মেহমেত বোজদাগ ও কেমাল তেকদেন কর্তৃক নির্মিত একটি তুর্কি ঐতিহাসিক অ্যাডভেঞ্চার টেলিভিশন ধারাবাহিক ঐতিহাসিক সিরিজ, যার নাম ভূমিকায় অভিনয় করেছেন এনজিন আলতান দুজিয়াতান। ইস্তাম্বুলের বেয়কোজ জেলার রিভা গ্রামে এর চিত্রধারণ করা হয়। ২০১৪ খ্রিষ্টাব্দের ১০ ডিসেম্বর তুরস্কের টিআরটি ১ টেলিভিশনে এর প্রথম সম্প্রচারিত হয়। ২০১৬ খ্রিষ্টাব্দের ১৪ নভেম্বর থেকে বাংলাদেশের একুশে টেলিভিশনে সিরিজটির বাংলা সম্প্রচার শুরু হয় "সীমান্তের সুলতান" নামে এবং একই বছর ২৩শে ডিসেম্বর এর সম্প্রচার স্থগিত করা হয়। পরবর্তীতে বাংলাদেশের মাছরাঙা টিভিতে ২০১৭ খ্রিষ্টাব্দের ২ এপ্রিল থেকে "দিরিলিস আরতুগ্রুল" নামে পুনরায় এর সম্প্রচার শুরু হয়। ওঘুজ তুর্কিদের ইতিহাসের উপর ভিত্তি করে এটি নির্মিত হয়েছে, যা ত্রয়োদশ শতাব্দীর মধ্যভাগে উসমানীয় সাম্রাজ্যের প্রতিষ্ঠাতা প্রথম উসমান গাজীর পিতা আরতুগ্রুল গাজীর জীবনীকে তুলে ধরে। উসমান গাজীর জীবদ্দশায় এই সময়কালের প্রাধান্য অত্যন্ত সংক্ষিপ্ত হলেও এই সময়কালই তাঁর মৃত্যুর পর পরবর্তী প্রায় ছয় শতাব্দীর জন্য উসমান গাজীর রাজবংশের অধীনে একটি বিশ্বময় সাম্রাজ্য গড়ে তোলার পথকে প্রশস্ত করেছিল।